เอ็กซิมแบงก์หาทำเลเปิด สำนักงานในต่างประเทศ
เอ็กซิมแบงก์เล็งเปิด 2 สำนักงานประเทศเพื่อนบ้าน เมียนมา ลาว ในปีนี้ หนุนการค้าการลงทุน 3 กลุ่ม
25 เม.ย. 2559

เอ็กซิมแบงก์เล็งเปิด 2 สำนักงานประเทศเพื่อนบ้าน เมียนมา ลาว ในปีนี้ หนุนการค้าการลงทุน 3 กลุ่ม
นายรักษ์ วรกิจโภคาทร รองกรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยว่า ธนาคารอยู่ระหว่างศึกษารายละเอียดและความเป็นไปได้ในการเปิดสำนักงานตัวแทนเอ็กซิมแบงก์ในต่างประเทศ เพื่อสนับสนุนการค้าการลงทุน คาดว่าภายในสิ้นปีนี้จะสามารถเปิดสำนักงานได้ 1-2 แห่ง ที่เมียนมาและลาว จากกลุ่มประเทศเป้าหมายประเทศเพื่อนบ้าน คือกลุ่มซีแอลเอ็มวีและอิหร่าน
สำหรับเป้าหมายการเปิดสำนักงานตัวแทนในต่างประเทศ เพื่อสนับสนุนการค้าการลงทุนของลูกค้าธนาคารแบ่งออกเป็น 3 ประเภท คือ กลุ่มผู้ประกอบการไทยที่มีความต้องการส่งออกสินค้าไปยังต่างประเทศ กลุ่มผู้ประกอบการที่ต้องการเข้าไปลงทุนในต่างประเทศ และจะเข้าให้ความช่วยเหลือด้านการเงินกับประเทศที่มีความต้องการลงทุนโดยรัฐบาลของไทยผ่านเอ็กซิมแบงก์
“ธนาคารได้เริ่มลงพื้นที่ไปยังกลุ่มประเทศเป้าหมายเพื่อเก็บข้อมูล และดูต้นทุนในการดำเนินการ จากนั้นจะเสนอคณะกรรมการธนาคารเพื่อพิจารณา ซึ่งอาจใช้วิธีการเปิดสำนักงาน ร่วมกับสำนักงานคณะกรรมการส่งเสริมการลงทุน(บีโอไอ) เพื่อลดค่าใช้จ่าย คาดว่าจะเปิดสำนักงานตัวแทนในปีนี้ได้ 2 ประเทศ โดยเมียนมาและลาวมีศักยภาพและความเป็นไปได้สูงที่สุด การที่ไม่เปิดเป็นสาขาเต็มรูปแบบเพราะค่าใช้จ่ายสูงเกินไป” นายรักษ์ กล่าว